b"\n_START_ARTICLE_\nIndy Racing League\n_START_PARAGRAPH_\n\xe2\x80\x9eIndy Racing League\xe2\x80\x9c (pla\xc4\x8diau \xc5\xbeinoma IRL pavadinimu) yra organizacija, sankcionuojanti daugiausiai ovaluose vykstan\xc4\x8dias bolid\xc5\xb3 lenktynes JAV ir, paskutiniais metais, Japonijoje. Svarbiausias IRL organizuojamas renginys yra legendin\xc4\x97s Indianapolis 500 lenktyn\xc4\x97s. Oficialus IRL savininkas yra \xe2\x80\x9eHulman and Co.\xe2\x80\x9c, kuri\xc5\xb3 nuosavyb\xc4\x97 taip pat yra ir \xe2\x80\x9eIndianapolis Motor Speedway\xe2\x80\x9c. IRL sankcionuoja du \xc4\x8dempionatus: Indycar Series ir Menards Infiniti Pro Series, pastaroji kuri\xc5\xb3 yra \xc5\xbeemesnio lygio, paruo\xc5\xa1iamoji serija.\n_START_SECTION_\nOrganizacijos istorija\n_START_PARAGRAPH_\nOrganizacijos id\xc4\x97jos autorius buvo Tony George'as, 1994 metais j\xc4\x85 realizav\xc4\x99s su grupe atskilusi\xc5\xb3 nuo CART, nuo 1979 koordinavusios bolid\xc5\xb3 lenktynes \xc5\xa0iaur\xc4\x97s Amerikoje, lenktyninink\xc5\xb3 ir komand\xc5\xb3. Tony George'as sugalvojo IRL kaip pigesn\xc4\x99 ir konkurencingesn\xc4\x99 alternatyv\xc4\x85 CART \xc4\x8dempionatui, kuriame akivaizd\xc5\xbeiai dominavo kelios turtingiausios komandos, turin\xc4\x8dios mil\xc5\xbeini\xc5\xa1kus technologinius i\xc5\xa1teklius ir grupes in\xc5\xbeinieri\xc5\xb3, dirban\xc4\x8di\xc5\xb3 su bolidais. Vietoj to, IRL suk\xc5\xabr\xc4\x97 stabilias taisykles varikliams ir pakabai, u\xc5\xbetikrinan\xc4\x8dias kaip galima didesn\xc4\xaf j\xc5\xb3 vienodum\xc4\x85 ir lygiaverti\xc5\xa1kum\xc4\x85. Ironi\xc5\xa1ka, ta\xc4\x8diau \xc5\xa1iuo metu IRL \xc4\x8dempionate dominuoja tos pa\xc4\x8dios komandos, kuri\xc5\xb3 vengiant ir buvo sukurta lyga._NEWLINE_Prad\xc5\xbeioje etapai buvo rengiami i\xc5\xa1skirtinai ovalin\xc4\x97se trasose, ta\xc4\x8diau pasibaigus 2004 met\xc5\xb3 sezonui Tony George'as prane\xc5\xa1\xc4\x97, jog nuo 2005 trys etapai bus rengiami ir neovalin\xc4\x97se trasose: Sent Pytersbergo (Saint Petersburg, Florida) gatv\xc4\x97se, \xe2\x80\x9eWatkins Glen International Raceway\xe2\x80\x9c Ni\xc5\xab Jorko valstijoje bei \xe2\x80\x9eInfineon Raceway\xe2\x80\x9c Kalifornijoje._NEWLINE_Prad\xc5\xbeioje i\xc5\xa1 Tony George'o pastang\xc5\xb3 buvo juokiamasi, kadangi pirmuosius IRL \xc4\x8dempionatus sudar\xc4\x97 vos po kelis etapus, kuriuose var\xc5\xbeydavosi visi\xc5\xa1kai niekam ne\xc5\xbeinomi lenktynininkai. Ta\xc4\x8diau laikas padar\xc4\x97 savo, lenktyninink\xc5\xb3 lygis prad\xc4\x97jo augti, o netrukus galimyb\xc4\x97 lenktyniauti IRL patrauk\xc4\x97 ir kelias CART \xc4\x8dempionato komandas, kuri\xc5\xb3 pasitraukimo tiesioginis rezultatas buvo CART bankrotas 2003 metais.\n_START_SECTION_\nVa\xc5\xbeiuokl\xc4\x97s\n_START_PARAGRAPH_\nIRL n\xc4\x97ra \xe2\x80\x9eatvira\xe2\x80\x9c formul\xc4\x97, ta\xc4\x8diau n\xc4\x97ra ir visi\xc5\xa1kai grie\xc5\xbet\xc5\xb3 specifikacij\xc5\xb3. Vietoj to varikli\xc5\xb3 ir va\xc5\xbeiuokli\xc5\xb3 gamintojai ra\xc5\xa1o parai\xc5\xa1kas trej\xc5\xb3 met\xc5\xb3 ilgio tiekimo sutartims. \xc5\xa0iuo metu tokias sutartis turi \xe2\x80\x9ePanoz\xe2\x80\x9c ir \xe2\x80\x9eDallara\xe2\x80\x9c. Tre\xc4\x8diasis va\xc5\xbeiuokli\xc5\xb3 tiek\xc4\x97jas, \xe2\x80\x9eFalcon\xe2\x80\x9c, niekada negavo u\xc5\xbesakymo va\xc5\xbeiuoklei ir po kurio laiko bankrutavo. Vienintelis varikli\xc5\xb3 tiek\xc4\x97jas \xc5\xa1iuo metu yra \xe2\x80\x9eHonda\xe2\x80\x9c. Nuo 1997 iki 2000 \xe2\x80\x9eRiley & Scott\xe2\x80\x9c taip pat tiek\xc4\x97 va\xc5\xbeiuokles, o 1996 buvo naudojamos tokios pa\xc4\x8dios va\xc5\xbeiuokl\xc4\x97s, kaip ir CART \xc4\x8dempionate._NEWLINE_I\xc5\xa1 i\xc5\xa1or\xc4\x97s, IRL naudojami bolidai niekuo nesiskiria nuo kit\xc5\xb3 \xc5\xa1iuolaikini\xc5\xb3 bolid\xc5\xb3 \xe2\x80\x93 juos sudaro tie patys aerodinaminiai elementai ir tos pa\xc4\x8dios pakabos konstrukcijos. Kita vertus, vidin\xc4\x97 konstrukcija pirmaisiais metais buvo originali, sukurta atsi\xc5\xbevelgiant \xc4\xaf tai, kad bolidus vis\xc4\x85 laik\xc4\x85 veik\xc4\x97 vienpus\xc4\x97s perkrovos, su asimetri\xc5\xa1komis au\xc5\xa1inimo angomis ir asimetri\xc5\xa1komis kuro tiekimo sistemomis. \xc4\xae \xc4\x8dempionat\xc4\x85 \xc4\xafjungus ir neovalines trasas, konstrukcijos buvo pakeistos simetri\xc5\xa1komis, atitinkan\xc4\x8diomis ir neovalini\xc5\xb3 lenktyni\xc5\xb3 specifik\xc4\x85. Nepaisant to, lenktynininkai apie bolidus neovalin\xc4\x97se trasose atsiliepia kaip apie itin daug reikalaujan\xc4\x8dius i\xc5\xa1 vairuotojo, sunkiai suvaldomus, ypa\xc4\x8d palyginus su GP2 ar Champ Car naudojamais agregatais._NEWLINE_Viena i\xc5\xa1 galim\xc5\xb3 IRL ateities problem\xc5\xb3 yra tai, kad organizacija neturi n\xc4\x97 vieno kontrakto su va\xc5\xbeiuokli\xc5\xb3 gamintojais 2007 ir tolesniems sezonams."